Valmieras Kultūras centrs

Jauktā kora “Valmiera ” koncerts “Zvaigžņu gaismā”
2023-12-10 18:00 - 19:00 (Europe/Helsinki) | Valmieras Sv. Sīmaņa baznīca
Valmieras Sv. Sīmaņa baznīcā
10.12. plkst.18.00 jauktā kora “Valmiera ” koncerts “Zvaigžņu gaismā”
Ieeja par ziedojumiem

Koncerts “Ziemas skaņa”
2023-12-09 19:00 - 20:30 | Kocēnu kultūras nams, Alejas iela 3, Kocēni
09.12. plkst. 19.00 Koncerts “Ziemas skaņa”. Piedalīsies: saksofonu ansamblis “Valmieras meitenes”, kamerkoris “Kaķi”, vokālais ansamblis “Imera”, muzikālā apvienība “Tepat”.
Koncerts notiks pie galdiņiem.
Ieeja bez maksas

Koru koncerts "Mieru dāvini sev"
2023-12-09 15:00 - 16:30 | Valmieras katoļu baznīcā
09.12. plkst.15.00 Koncerts “Mieru dāvini sev” Valmieras Romas katoļu baznīcā. Piedalīsies: vīru koris “Imanta”, sieviešu koris “Jumara”, sieviešu koris “Silvita”, vīru koris “Gaiziņš”, Jānis Jansons un pūšaminstrumentu spēles audzēkņi, koncertmeistare Aiva Tauriņa
Ieeja par ziedojumiem

Ziemassvētku tirdziņš Valmierā
2023-12-09 11:00 - 15:00 | Vecpuišu parks
9. decembrī Valmierā, laukumā pie Kultūras centra, plkst. 11.00-15.00 norisināsies Ziemassvētku tirdziņš, kura laikā valmierieši un pilsētas viesi varēs sagaršot, aplūkot un pieskarties īstai svētku sajūtai. Tirgotāji parūpēsies, lai ikvienam tirdziņa apmeklētājam būtu iespēja iegādāties gardumus savam svētku galdam un jaukas dāvanas kā lieliem, tā maziem.
Tirgotāju pieteikšanās dalībai Ziemassvētku tirdziņā – līdz 17. novembrim, aizpildot elektronisko pieteikuma anketu Valmieras Kultūras centra mājaslapā www.vkc.lv. Īpaši tiek gaidīti tirgotāji, kuru sortimentā ir Ziemassvētku garšas, svētkiem atbilstošas dāvanas, kā arī dažādi adījumi, sveces un citi gada tumšajam un vēsajam laikam noderīgi produkti. Priekšroka tiek dota Valmieras novada mājražotājiem un amatniekiem. Pirms anketas aizpildīšanas lūgums rūpīgi iepazīties ar tirdziņa nolikumu, kas pieejams Valmieras Kultūras centra mājaslapā.
Papildus saziņai par tirdziņa norisi: Valmieras Kultūras centra kultūras projektu vadītāja Sintija Milberga, e-pasts: sintija.milberga@valmierasnovads.lv, tālrunis: 20436868.

Sasildi Ukrainu!
2023-12-09 11:00 - 13:00 | Laukums pie Valmieras Kultūras centra, Rīgas iela 10, Valmiera, Latvija
Aukstais laiks un ziema būs nopietns pārbaudījums Ukrainas karavīriem un karadarbībā cietušajiem, tādēļ 9.decembrī no plkst. 11.00-13.00 pie Valmieras Kultūras centra norisināsies labdarības akcija “Sasildi Ukrainu!”.
Aicinām atbalstīt Ukrainu un ziedot cīņai par mieru un brīvību karavīriem un karadarbībā cietušajiem nepieciešamo:

adītas zeķes;
termoveļu un termozeķes vīriešiem;
guļammaisus un tūrisma paklājus ziemas apstākļiem;
pēdu un plaukstu sildītājus;
termosus un lukturus;
higiēnas preces (šampūns, dušas želeja, zobu birstes, skuvekļi, vīriešu dušas želejas, skūšanās putas, higiēniskās paketes, pamperi gan bērniem, gan pieaugušajiem).

Mantas 9.decembrī plkst. 11.00-13.00 varēs ziedot labdarības busiņā pie Valmieras Kultūras centra. Tālāk tās tiks nogādātas biedrībai “Tavi draugi” Rīgā. Sasildīsim Ukrainu kopā!

Koncerts “Ar zelta palmu kannā”
2023-12-08 19:00 - 20:30 | Valmieras Kultūras centrs, Rīgas iela 10, Valmiera, Latvija
8.decembrī plkst.19 Valmieras Kultūras centrā izskanēs kinodziesmu koncerts «Ar zelta palmu kannā», kura režisors un scenārija autors ir lieliskais aktieris Mārtiņš Egliens, savukārt populāras dziesmas no filmām un TV seriāliem izdziedās Latvijas Nacionālā teātra aktieri Dita Lūriņa un Ainars Ančevskis, komponiste un dziedātāja Zane Dombrovska, aktieris un režisors Gundars Silakaktiņš, kā arī Dailes teātra aktieris Ģirts Ķesteris. Plānots, ka šoruden koncerts skanēs arī citviet Latvijā.
Koncerta programmā iekļautas dziesmas «Mazu, mazu rasas pili», «Mīļie puiši, labie puiši» no filmas «Īsa pamācība mīlēšanā», «Nakts dziesma« («Melnā vēža spīlēs»), «Viņi dejoja vienu vasaru» («Elpojiet dziļi»), «Dziesma nenosalst» («Limuzīns Jāņu nakts krāsā»), «Bez puišiem nevar tik un tā» («Vajadzīga soliste»), «Meitenes vēl pasakām tic» («Viņas melo labāk»), «Karakalpa dziesma» («Vella kalpi» u.c. zināmi un iemīļoti skaņdarbi. Par muzikālo pavadījumu koncertā rūpēsies instrumentālā grupa: Jānis Zvirgzdiņš (taustiņinstrumenti), Mārcis Vasiļevskis (ģitāra), Ralfs Arbidāns (bass), Anrijs Grinbergs (bungas).
«Ar mīlestību pret latviešu kino mūziku un tās ietekmi uz katra latvieša ikdienu un svētku dienām, ar vieglumu un humoru par kino likteni skarbos vēsturiskajos apstākļos. Īpašā balvu pasniegšanas ceremonijā atjaunosim vēsturisko taisnīgumu un izdalīsim visus
apbalvojumus, kas pelnīti pienākas latviešu kino mūzikai, bet pagājuši secen, jo bija laiks, kad «Lielais Kristaps» vēl nebija dzimis, «Oskars» – pārāk tālu, bet «Zelta palmas zars» nespēja pārliekties pār dzelžu sētu….» ar smaidu saka koncerta dalībnieki, piebilstot: «Tās būs dziesmas, kuras pazīstam un mīlam; jaunās skaņās ar veco labo garšu. Tā kā uz skatuves būs ne tikai teātra, bet arī seriālu aktieri, tad, protams, skanēs arī jaunākie hiti no TV novelēm.»
Biļetes uz koncertu var iegādāties «Biļešu Paradīzes» tīklā.

Ziemassvētku egles iedegšanas svētki Kocēnos
2023-12-07 18:00 - 18:30 | Kocēni
Kocēnos
07.12. plkst. 18.00 Ziemassvētku egles iedegšanas svētki

Ziemassvētku egles iedegšana Rubenē
2023-12-07 14:45 - 15:15 | Rubenes centrā
Rubenē
07.12. plkst. 14.45 Ziemassvētku egles iedegšana Rubenes centrā

"Laimas" labdarības darbnīca
2023-12-06 18:30 - 20:00 | Valmieras Kultūras centrs, Rīgas iela 10, Valmiera, Latvija
“Laimas” labdarības namiņa projektā piedalās bērni no ģimenēm ar dažādiem sociālajiem statusiem – gan bērni no daudzbērnu, audžu, maznodrošinātām ģimenēm, gan bērni ar invaliditāti. Projekts tiek īstenots ciešā sadarbībā ar reģionu sociālajiem dienestiem.
Šajā gadā “Laima” labdarības namiņš rīko 10 labdarības darbnīcas visā Latvijā. Tajās visi kopīgi radīsim vārdu kartītes 1200 dāvanām.
Gaidīsim ikvienu 6.decembrī plkst. 18.30 Valmieras Kultūras centrā.
Dalība ir bez maksas.
Ja esi nolēmis kļūt par dāvanas sarūpētāju, aicinām iegādātās dāvanas bērniem nest uz darbnīcu, lai tās jau pavisam drīz sasniegtu bērnus.
Plašāka informācija un bērnu zīmētās kartītes www.laimasnamins.lv no 22. novembra.
Par projektu:
“Laimas” labdarības namiņš ir vieta, kur šo bērnu sapņi par Ziemassvētku dāvanām sastopas ar cilvēkiem, kuri ir gatavi tos piepildīt. Bērnu zīmētās kartītes glabā ļoti dažādus sapņus par Ziemassvētku dāvanām – sākot no ikdienā nepieciešamām lietām, kā apģērbs, apavi, gultas veļa, sporta tērpi un skolas somas, līdz lietām, kas noderīgas bērnu kvalitatīvai brīvā laika pavadīšanai un dažādu talantu izkopšanai, piemēram, slidas, florbola nūjas, velosipēdi un mūzikas instrumenti.
Vienpadsmit gadu laikā ar sabiedrības atbalstu esam sarūpējuši svētku dāvanas 12 220 bērniem visā Latvijā.
Darbnīca tapusi sadarbībā ar Valmieras Kultūras centru.
Pasākuma laikā tiks fotografēts. Uzņemtās fotogrāfijas var tikt izmantotas pasākuma publicitātei “Laima” sociālajos tīklos, mājas lapā laimasnamins.lv.

Ziemassvētku egles iedegšanas svētki
2023-12-03 17:00 - 17:45 | Laukums pie Valmieras Kultūras centra, Rīgas iela 10, Valmiera, Latvija
3. decembrī plkst.17.00 Ziemassvētku egles iedegšanas svētki. Laukumā pie Valmieras Kultūras centra

Pūtēju orķestra "Signāls" koncerts "Mazu brīdi pirms"
2023-12-03 16:00 - 17:00 | Valmieras Kultūras centra lielā zāle, Rīgas iela 10, Valmiera, Latvija
3. decembrī plkst.16.00 Valmieras Kultūras centrā skanēs pūtēju orķestra “Signāls” koncerts “Mazu brīdi pirms”. Koncerta viesi – kamerkoris “Kaķi”.
Ieeja bez maksas, saņemot ieejas karti Valmieras Kultūras centra kasē

Senioru jauktā vokālā ansambļa “Dziesmotā senatne” un draugu Ziemassvētku ieskaņas koncerts "Adventes gaismā"
2023-12-03 14:00 - 15:30 | Kocēnu kultūras nams, Alejas iela 3, Kocēni
03.12. plkst. 14.00 Senioru jauktā vokālā ansambļa “Dziesmotā senatne” un draugu Ziemassvētku ieskaņas koncerts “Adventes gaismā” Kocēnu Kultūras namā
Ieeja bez maksas

Ulda Marhileviča koncertprogramma «Gaismas atgriešanās»
2023-12-02 18:00 - 19:30 | Valmieras Kultūras centra lielā zāle, Rīgas iela 10, Valmiera, Latvija
6. oktobrī Liepājas koncertzālē «Lielais dzintars» šoruden pirmo reizi izskanēs komponista Ulda Marhileviča koncertprogramma «Gaismas atgriešanās«. To izdziedās un izspēlēs pats komponists, dziedātāji Ance Krauze (Gaisma) un Andris Ērglis (Tumsa), aktieris Gundars Grasbergs (Teicējs), kā arī pavadošā grupa un Jāzepa Mediņa Rīgas 1. mūzikas skolas zēnu koris diriģenta Romāna Vanaga vadībā. Programmu «Gaismas atgriešanās» varēs dzirdēt arī Kultūras centrā «Ulbrokas pērle», Slampes Kultūras pilī, VEF Kultūras pilī, Latgales vēstniecībā GORS un citviet Latvijā. Valmierā koncerts notiks 2.decembrī.
Komponists Uldis Marhilevičs par šo programmu stāsta: «Tā tapa 2001.gadā, kad diriģents Romāns Vanags man palūdza uzrakstīt kādu dziesmiņu viņa vadītajam zēnu korim. Metāmies kopā ar dziesmu tekstu autoru Guntaru Raču, un viņš atrada ļoti labu tēmu, kura ir mūžīga gaisma pret tumsu, gaismas cīņa ar tumsu. Kopš cikla tapšanas ir pagājis divdesmit viens gads, šodien mēs atkal dziedam šo ciklu, un tas visu pasaules notikumu un nežēlīgo karu kontekstā atkal ir tik aktuāls… Toreiz uzrakstījām dažas dziesmas, un sapratu, ka ir jāuzraksta vēl kaut kas, lai taptu pilnvērtīgs cikls. 2003. gadā skanēja šā cikla pirmatskaņojums, kurā piedalījās Zigfrīds Muktupāvels (Teicējs), Ance Krauze (Gaisma) un Mārtiņš Freimanis (Tumsa), kurš tieši pirms šī pasākuma nogrieza savus blondos matus un ar savu ārējo izskatu bija īsts Bucefāls un īsts Nelabais! Pēc diviem gadiem – 2005. gadā – cikls visā pilnībā izskanēja Mežaparkā, Skolēnu dziesmu un deju svētkos, kur solo tāpat dziedāja Ance Krauze un Mārtiņš Freimanis.
Gadiem ejot, ik pa laikam man kāds ir zvanījis un stāstījis, ka tajā un vai citā pilsētā atkal ir izskanējis šis uzvedums. Tagad, kad pagājuši vairāk nekā divdesmit gadu kopš cikla tapšanas, ir pienākusi jubilejas reize. Tā nu tapa ideja, ka varbūt to vajadzētu atzīmēt vēl nozīmīgāk un ka mēs varētu ciklu atskaņot vairākās Latvijas pilsētās – protams, iekļaujot vēl vairāk dziesmu. Arī Romāna Vanaga vadītajam zēnu korim pērn bija 40 gadu jubileja. Ceru, ka mums šo koncertuzvedumu izdosies izveidot krāšņu un teatralizētu, papildinot to ar gaismu spēlēm un ar kora dziesmām. Katrā pilsētā mums pievienosies kāds vietējais zēnu koris.»
Cikla tekstu autors, dzejnieks Guntars Račs, saka: «Mums ar Marhilu ir daudz kopdarbu, tostarp koriem un solistiem, taču cikls «Gaismas atgriešanās» ir īpašs darbs. Gan tāpēc, ka pirmais izpildītāju sastāvs bija izcils, gan tāpēc, ka šis ir muzikāli un tekstuāli saturīgākais mūsu kopdarbs, no kura katra dziesma arī atsevišķi izrādījusies dzīvotspējīga. Ļoti lepojos ar to, ka dziesmu cikls ir izturējis laika pārbaudi un piedzīvos jaunas izrādes. Pati tēma par gaismas atgriešanos arī krievijas un Ukrainas kara kontekstā ir īpaši aktuāla. Gaisma vienmēr atgriežas, lai cik tumša nešķistu ikdiena.»
Savukārt diriģents Romāns Vanags piebilst: «Mūsu kora sadarbība ar komponistu Uldi Marhileviču ir sena, dziļa un plaša, tāpēc ļoti priecājos par to, ka šajā rudenī un arī decembra sākumā – laikā, kad ārā kļūst tumšs – Latvijā skanēs viņa koncertprogramma «Gaismas atgriešanās». Tātad savā ziņā mēs būsim tādi gaismas nesēji. Interesanti, ka tieši šī programma mūsu zēnu kora priekšnesumā pirmoreiz skanēja pirms divdesmit gadiem, un arī tagad, kad jau izaugušas un korī nomainījušās vairākas zēnu paaudzes,
«Gaismas atgriešanās» joprojām ir aktuāla. Un otrs interesantais fakts – ka koncertā mums pievienosies dziedātāja Ance Krauze, kura bija pirmā šīs programmas soliste pirms divdesmit gadiem. Turklāt pašreiz Marhils šai programmai raksta jaunus skaņdarbus, kuri arī skanēs šajos koncertos.»
Ance Krauze: «Tās tiešām ir neaizmirstamas atmiņas, kā kopā ar Zigfrīdu Muktupāvelu un Mārtiņu Freimani šo ciklu dziedājām Skolēnu dziesmu un deju svētkos. Tāpēc, nenoliedzami, man šī programma saistās ar Mārtiņu Freimani, un ikreiz, kad skan kāda no cikla dziesmām, īpaši beidzamā – «Mēs varam kopā būt», kur bija Mārtiņa dziedājumi, uzreiz to atceros, un liekas, ka tas ir bijis pavisam nesen… Tāpēc atgriešanās pēc divdesmit gadiem šajā programmā būs interesanta, un arī šajos gados ik pa laikam kādu no cikla dziesmām ir nācies dziedāt kopā ar Uldi viņa rīkotajos koncertos Sakaslejas baznīcā, tāpat arī zēnu kora jubilejas koncertos esmu izdziedājusi šīs dziesmas. Tagad gan, kad ir bijis lielāks pārtraukums, redzēsim, kādas būs izjūtas, bet domāju, ka visnotaļ pozitīvas. Un noteikti arī būs atmiņas par to laiku,» uzsver dziedātāja Ance Krauze.

Koncerts "Jauna jauda"
2023-12-01 18:00 - 21:00 | Valmieras Kultūras centra lielā zāle, Rīgas iela 10, Valmiera, Latvija
1.decembrī plkst. 18.00 ar skaļu, dinamisku un jaudīgu vakaru iesāksim koncertciklu “Jauna jauda”. Pasākums domāts tiem, kuri ir un jūtas jauni un traki, gatavi dažādām mūzikas sintēzēm un jaunākajām tendencēm. Smagais metāls, garāžroks un oldshool rokenrols – tik intensīvās krāsās iekrāsots būs “Jauna jauda” koncerts, kurā uz skatuves kāps četras grupas – metāla apvienība “NUVO”, grupa “Ilonas Maska”, smagā metāla grupa “MenTeM” un “Quickstrike”.
Valmieras metāla apvienība “NUVO” ir savdabīgs divu cilvēku projekts, kas sevī ietver mūziķus no tādām grupām kā “Ambrosia”, “ORĶ”, “Banzai”, “SKYFORGER”. Grupas skanējumu var raksturot kā intensīvas un haotiskas metālmūzikas sakausējumu ar klasiskās mūzikas noskaņām. Dziesmas ir veidotas kā mazi stāstiņi, kas rosina iztēli un palīdz mazliet aizklīst pārdomās par dzīves ritējumu. “NUVO” aktīvi koncertē no 2012.gada un šobrīd nesteidzīgi strādā pie jauna albuma, kas solās būt pavisam jaunās skaņās. Grupa ir sniegusi koncertus gan Baltijas valstīs, gan arī ārpus tām, prezentējot savu pirmo veikumu – “Laiks ir asinīs”. Tas ir ieguvis 2018.gada Latvijas metālmūzikas gada balvu nominācijā “Gada debija”. Uz skatuves “NUVO” ir kāpuši kopā ar tādām grupām kā “THE BLACK DAHLIA MURDER”, “HEXIS”, “SKYFORGER”, “TESA”. Uzstāšanās tiek raksturotas kā emocionālas un enerģiskas.
Grupa “Ilonas Maska” ir no Valmieras, to 2023.gadā nodibināja domubiedri mūzikā – Kaspars, Kristaps un Oskars. Grupa spēlē garāžroku / pankroku, un tās muzikālās ietekmes sakņojas Latvijas andergraundā un deviņdesmito grandžā. Dziesmu saturā tiek ieaustas tēmas par cilvēku atkarību no mūsdienu tehnoloģijām, domu kontroli, procesiem sabiedrībā, kā arī eksistenciāliem jautājumiem. “Ilonas Maska” ir: Kaspars (ģitāra, balss), Kristaps (bass, balss) un Oskars (bungas).
“MenTeM” ir smagā metāla grupa, kas dibināta 2021.gadā Valmierā. Grupa spēlē sladžmetāla un grūvmetāla apvienojumu, iekļaujot arī progresīvās mūzikas elementus un zemus ģitāras skaņojumus. Grupa pašlaik strādā pie pirmā albuma, kura dziesmas varēs dzirdēt koncertā.
“Quickstrike” sevi raksturo: “”Quickstrike” ir autentiska oldschool rokenrola pieredze – skaļa, ugunsnedroša un bez robežām, aprokot mūsdienu vienveidīgās grupas zem zemes. Skaņa, šovs un viss, kas Tev jau sen pietrūka no veco laiku rokenrola, vienā priekšnesumā, kuru nevar atļauties laist garām!”
Koncerta “Jauna jauda” apmeklējums ir bez maksas, saņemot ieejas karti Valmieras Kultūras centra kasē. Tālrunis informācijai: 64207207.
Nākamais koncertcikla “Jauna jauda” pasākums gaidāms 14. februārī, kad Valmieras Kultūras centrā uzstāsies Patrisha, “Rīmdari” un mūsdienu deju grupa “Baltā”.

Koncerts "Plecu pie pleca"
2023-11-30 18:30 - 19:30 | Valmieras Kultūras centra lielā zāle, Rīgas iela 10, Valmiera, Latvija
Ceturtdien, 30. novembrī, plkst. 18.30 Valmieras Kultūras centrā visi interesenti aicināti uz koncertu “Plecu pie pleca”. Šajā koncertā plecu pie pleca kopā ar Jāzepa Vītola Latvijas Mūzikas akadēmijas /JVLMA/ simfonisko orķestri muzicēs Valmieras, Strenču un Rūjienas Mūzikas skolas audzēkņi.
Īpašs piedzīvojums mūzikas skolu audzēkņiem būs ne tikai uzstāšanās kā orķestra mūziķiem, bet arī sadarbība ar orķestri kā solistiem. Vācu diriģenta Doriana Kailhaka (Dorian Keilhack) vadībā JVLMA simfoniskā orķestra priekšā stāsies Valmieras Mūzikas skolas audzēkņi: jaunā saksofonista Roberta Krūmiņa sniegumā skanēs Kloda Debisī “Bohēmiešu deja”, bet altiste Agnija Šatrovska kopā ar orķestri atskaņos Edmunda Severna “Poļu deju”.
Šogad jubileju atzīmējam vairākiem izciliem vācu romantisma komponistiem – Johannesam Brāmsam, Hektoram Berliozam un Maksam Bruham. Godinot jubilārus, koncertā izskanēs Hektora Berlioza “Rakoci maršs” no dramatiskās leģendas “Fausta pazudināšana”, Maksa Bruha Pirmais koncerts vijolei ar orķestri sol minorā, kurā vijoles solo spēlēs JVLMA asociētās profesores Terēzes Zībertes-Ijabas klases
studente Emīlija Bukša, un Johannesa Brāmsa Pirmā simfonija do minorā.
Koncertā ieeja bez maksas.
Koncertu sēriju “Plecu pie pleca” JVLMA simfoniskais orķestris īsteno kopš 2019. gada. Uzstājoties Latvijas reģionos, vienā vai vairākos koncerta skaņdarbos studentu orķestrim pievienojas vietējās mūzikas skolas un tuvākās apkārtnes mūzikas skolu audzēkņi. Šāda koncepcija sniedz būtiskus ieguvumus tieši skolēniem – iespēju gūt praktisku un radošu pieredzi lielā mākslinieciskā kolektīvā. Ar šo iniciatīvu tiek vairota skolēnu interese par mūziķa profesiju, savukārt, JVLMA studentiem tā ir ļoti laba koncertprakse un papildinājums pedagoģiskajām iemaņām. Redzot skolēnu aizrautību un vēlmi muzicēt, patiešām ir gandarījums par šo projektu. Lielu pateicību ir pelnījuši pedagogi, kuri spēj motivēt un iedvesmot jaunos mūziķus.
Projekts “Plecu pie pleca” tiek īstenots, pateicoties Valsts kultūrkapitāla fonda atbalstam.
Informāciju sagatavoja
JVLMA projektu vadītāja Anita Alksne

ATCELTS! Grupas "Trad.Attack!" (Igaunija) koncerts
2023-11-25 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
Uzmanību! Grupas TRAD.ATTACK! koncerts atcelts!

Informācija par iegādātajām biļetēm:
• Interneta veikalā www.bilesuparadize.lv iegādāto biļešu nauda to nominālvērtībā tiek reversēta trīs darba dienu laikā uz biļešu pircēja bankas kontu (bez klienta pieprasījuma).
• “Biļešu Paradīzes” kasēs iegādātās biļetes pret naudu biļetes nominālvērtībā var atgriezt jebkurā “Biļešu Paradīzes” kasē.

Organizatori atvainojas par sagādātajām neērtībām!

***

25. novembrī plkst. 19.00 Valmieras Kultūras centrā koncertēs mūsu ziemeļu kaimiņvalsts Igaunijas titulētākā folkmūzikas apvienība Trad.Attack!. Tā ir grupa, kas atgriež igauņu folkmūzikas enerģiju, tīrību un patiesumu, mūzikā veiksmīgi apvienojot bagātīgo pagātnes mantojuma sajūtu un mūsdienīgus tehniskos risinājumus. „Trad.Attack!” skanējumā savijas pārliecinošs vokālais sniegums ar igauņu dūdām, saksofonu, perkusijām un citiem instrumentiem.
Trad.Attack! izvirzītais mērķis – sevi nemitīgi izaicināt, pārsteidzot gan pašiem sevi, gan savus fanus. Deviņu gadu laikā grupa ir izdevusi piecus studijas un trīs digitālos albumus. Viņu jaunākais albums “Bring It On” tika izdots 2023. gada martā. Albums atspoguļo pārmaiņas gan grupas biedros, gan apkārtējā pasaulē. Ar jauno albumu grupa paplašina savu pasauli un meklē jaunas skaņas. Grupas dalībnieku muzikālie ceļi krustojušies ar vairākiem mūziķiem no Igaunijas un citām valstīm, piemēram, ar gruzīnu vokālo ansambli “Iberi”, kanādiešu folkpopa grupu “The East Pointers”, grupas “Yemen Blues” dibinātāju, Izraēlā dzimušo mūziķi Ravidu Kahalani un citiem. Vienlaikus Trad.Attack! neaizmirst savas saknes – paliek uzticīgi tam, kas viņi ir un tam, kas šo grupu padara tik īpašu.
Trad.Attack!, kas pirms deviņiem gadiem kā spilgta komēta ielidoja Igaunijas mūzikas apritē, izvirzīja muzikālo mērķi – uzstāties ikvienā pasaules valstī, lai dalītos īstā un sirsnīgā mūzikā ar cilvēkiem visā pasaulē. Šobrīd viņi jau uzstājušies 38 valstīs un teju visos kontinentos, koncertējot Vudfordas folkfestivālā (Austrālija), Womad (Lielbritānija un Čīle), Rainforest World Music festivālā (Malaizija), Vankūveras folkloras festivālā (Kanāda) un citviet. Arī savā dzimtajā Igaunijā grupa dodas koncerttūrēs un uzstājas plaši apmeklētos koncertos. Trad.Attack! darbs un muzikālās aktivitātes Igaunijā ir atzītas un novērtētas ar 29 mūzikas balvām, tostarp “Gada grupa” un “Gada albums”.
“Trad.Attack! ir kā ugunsbumba, kā svaiga greipfrūtu sula, viņi ieslēdz dzīvi – ar viņiem vajag sākt ik rītu!” saka Helena Sildna, Tallinas Mūzikas nedēļas organizatore.
Biļetes cena: 15-25 EUR. Ar Valmieras kultūras karti 1 EUR atlaide no biļetes cenas, “Goda Ģimene” atlaide – 20%. Biļetes var iegādāties “Biļešu Paradīze” kasēs un elektroniski www.bilesuparadize.lv .

Erudīcijas spēle "Zini! Mini! Uzzini!"
2023-11-21 18:30 - 21:00 | Valmieras Kultūras centrs, Rīgas iela 10, Valmiera, Latvija
Erudīcijas spēles “Zini! Mini! Uzzini!” piektās sezonas trešā spēle jau klāt!
Tiksimies 21. novembrī plkst. 18.30 Valmieras Kultūras centrā!
Lai spēle būtu patīkamāka, aicinām līdzi ņemt savus iecienītākos našķus un dzērienus.
Biļetes uz 21.novembra spēli jau izpārdotas! Taču informējam, ka 21.novembrī plkst. 17.30 Valmieras Kultūras centra kasē sāksies biļešu tirdzniecība uz 13.decembra spēli.
Mūsu atbalstītāji: Baseins “Rifs”, Berga vīns, Brain games, Kino “Gaisma”, Latvijas Leļļu teātris, Latvijas Nacionālā opera un balets, Līgatnes tīklu parks, Livo, LU Botāniskais dārzs, MareCrafts, Mežpils alus, Neputns, Rūjienas saldējums, Saules rasa, Saules sveces, Siguldas zoodārzs, Vaidava ceramics, Valmieras peldbaseins, Valmieras teātris, Very Berry.
Spēli organizē: Valmieras Kultūras centrs, VIJA CREATIVE.
Uz tikšanos spēlē!

Svētku koncerts. "Pērkons", Atis Ieviņš & The Rock Brothers
2023-11-18 18:00 - 21:00 | Laukums pie Valmieras Kultūras centra, Rīgas iela 10, Valmiera, Latvija
18.novembrī plkst.18.00 Svētku koncerts. Grupa “Pērkons”, Atis Ieviņš & The Rock Brothers. Laukumā pie Valmieras Kultūras centra
Apmeklējums bez maksas

Svētku balle ar grupu "Ballīšu orķestris"
2023-11-17 21:00 - 2023-11-18 02:00 | Valmieras Kultūras centra lielā zāle, Rīgas iela 10, Valmiera, Latvija
17. novembrī no plkst. 21.00 Valmieras Kultūras centrā notiks svētku balle. Par lustīgu noskaņojumu ballē rūpēsies grupa “Ballīšu orķestris”.
Ieejas maksa uz balli: 8 EUR. Aicinām līdzi ņemt groziņu!
Pasākuma dienā biļetes cena: 10 EUR. Ar Valmieras kultūras karti 1 EUR atlaide.
Plašāka informācija par vietu rezervāciju vai biļešu iegādi pa tālruni 64207207.

Vīru folkloras ansambļa “Musikeli” no Gruzijas koncerts
2023-11-16 19:00 - 20:30 | Kocēnu kultūras nams, Alejas iela 3, Kocēni
16.novembrī plkst. 19.00 uz koncertprogrammu “Šī pasaule kā durvis vaļā” Kocēnu Kultūras namā aicina vīru folkloras ansamblis “Musikeli” no Gruzijas. Koncertā būs dzirdamas dziesmas no dažādiem Gruzijas reģioniem, kā arī pavisam nedzirdētas apdares, baznīcu dziedājumi un jau zināmās un iemīļotās gruzīnu dziesmas.
Ansambļa “Musikeli” koncertā gruzīnisko noskaņu un atmosfēru papildinās gruzīnu virtuves saldās un sāļās uzkodas, ko varēs iegādāties klāt pie vīna glāzes. Tās gatavos Gruzijas mīļotāja un autentisko garšu pazinēja Lana, kuras gatavotos gruzīnu ēdienus šovasar ikviens varēja baudīt mājas kafejnīcu dienās Koknesē un Igo mūzikas un mākslas centrā “Ceplis”.
Ansamblis “Musikeli” dibināts 2019.gadā, šobrīd tā sastāvā ir seši dziedātāji no Gruzijas reģiona – Mengrēlijas. Ansambļa vadītājs ir Dimitri Kakulia. Galvenais ansambļa mērķis ir saglabāt autentiskumu un vienkāršo dziedāšanas manieri, izpildot senās gruzīnu dziesmas, kuras mūsdienās vairs nav dzirdamas tradicionālo gruzīnu ansambļu izpildījumā.
Ansamblis “Musikeli” bijis daudzu festivālu dalībnieks un piedalījies dažādos Gruzijas televīzijas raidījumos. 2022.gadā ansamblis “Musikeli” uzvarēja Gruzijas nacionālajā festivālā.
Šī gada sākumā ansamblim “Musikeli” bija pirmie koncerti ārpus Gruzijas – martā “Musikeli” dziedātāji ar savām balsīm priecēja klausītājus Latvijā un Lietuvā, bet maijā viesojās Lielbritānijā.
Latvijas dzimšanas dienas mēnesī, novembrī, ansamblis atkal viesosies Latvijā, lai ar īpašu svētku programmu priecētu savus klausītājus Kocēnos.
Biļete: 10 EUR. Biļetes – “Biļešu Paradīzē”: https://www.bilesuparadize.lv/lv/event/132166 un pirms pasākuma – Kocēnu Kultūras namā.

Latvijas Leļļu teātra izrāde "Divi mazi mežonēni"
2023-11-14 11:00 - 11:45 | Valmieras Kultūras centra lielā zāle, Rīgas iela 10, Valmiera, Latvija
14. novembrī plkst. 11.00 Valmieras Kultūras centrā notiks Latvijas Leļļu teātra izrāde “Divi mazi mežonēni”.
Sems ar Jenu beidzot īsteno ilgi loloto sapni un uzsāk dzīvi mežā kā indiāņi. Jaunā mājvieta ir aizraujoša un biedējoša vienlaikus, tādēļ zēni nolemj pieņemt savā ciltī arī kaimiņu meiteni Gaju. Trijatā viņi sāk iepazīt meža pasaules burvību, dodoties medībās, vērojot dzīvniekus, putnus un citus meža iemītniekus, kuri slēpjas no cilvēkiem. Piedzīvojumi un pārbaudījumi satuvina trijotni, iemāca pieņemt vienam otru un atklāt dabas skaisto varenību.
Izrāde, kas rosina doties dabā, ļauties brīvībai, iztēlei un neapslāpētam bērnības garam.
RADOŠĀ KOMANDA
Režisors: Andris Zeļonka, māksliniece: Paraskēva Deikina, gaismu mākslinieks: Gvido Āboliņš, tulkotāja: Tija Pētersone
LOMĀS
Sems: Matīss Millers, Jens: Rūdolfs Apse, Gaja: Irina Krasta
Ieeja: 5 EUR. Bērnu grupu pavadošajiem pedagogiem ieeja bez maksas.

PĀRCELTS! Svētku koncerts "Manos dzintara sapņos..."
2023-11-12 15:00 - 16:30 | Valmieras Kultūras centra lielā zāle, Rīgas iela 10, Valmiera, Latvija
PĀRCELTS! 12.novembrī plkst. 15.00 Valmieras Kultūras centrā plānotā koncertprogramma “Manos dzintara sapņos” tiek pārcelta uz 2024. gada 10. novembri plkst.15.00. Biļetes, kas iegādātas uz koncertu 2023. gada 12.novembrī, ir derīgas 2024. gada 10.novembrī. Jautājumu gadījumā par biļešu atgriešanu, lūdzam sazināties ar “Biļešu Paradīzi”, rakstot info@bilesuparadize.lv .
Operetes teātris atvainojas par sagādātajām neērtībām!
***
“Manos dzintara sapņos ir laimes tik daudz!…”, teikts Viļa Plūdoņa dzejolī, ko savai dziesmai – veltījumam Sonorai Vaicei ir izvēlējies komponists Jānis Lūsēns. Šī noskaņa caurvīs Latvijas valsts svētkiem veltīto, nacionālpatriotisko un vienlaikus vitālo un dzīvespriecīgo Operetes teātra teatralizēto koncertprogrammu, kuru vieno sirsnīgi pozitīva, asociatīvi bagāta latviešu komponistu teātra un kino mūzika ar estētiski skaistām un labi pazīstamām melodijām. Sižets skatītāju vedīs caur dažādiem cilvēka – mūsu līdzcilvēka, ikviena no mums, dzīves notikumiem un emocionālajiem stāvokļiem un noskaņām – no prieka līdz asarām, liekot aizdomāties un uzdodot sev jautājumus. Vai dzīve, kuru dzīvojam, ir teātris? Cik patiesi esam pret sevi un citiem?
Melodijas vilināt vilinās dziedāt līdzi, jo tās ietvers populāru latviešu komponistu melodijas:
Elgas Īgenbergas melodijas no operetes Annele,
Induļa Kalniņa Silavas valsi,
Raimonda Paula Kerijas un Herstvuda duetu un Kerijas dziesmu no operetes Māsa Kerija, melodiju no filmas Teātris, Elzas un Emīla duetu un Skriešus atskrien laimīte un prieks no dziesmuspēles Pāri, kas dabonas, Es vedīšu tevi uz tango no mūzikla Marlēna, Saint-Germain bulvāris no mūzikla Dāmu paradīze, Lai sasaucamies, lai dziedam!,
Jāņa Lūsēna Nē, manis nav no rokoperas Sfinksa un Sapņotājas dziesmu (komponista veltījumu Sonorai Vaicei),
Zigmara Liepiņa dziesmu Svētī debesīs šo zemi un daudzas citas.
Solisti, Operetes teātrim raksturīgā, sirsnīgā priekšnesuma manierē gan dziedās, gan dejos, gluži kā modes skatē tiks mainīti krāšņi kostīmi. Programmu vadīs conferansje ar trāpīgām un saturīgām remarkām.
Solisti:
Sonora Vaice (soprāns), Laura Purena-Kancāne (soprāns), Patrīcija Kozlovska (soprāns, AKCMV audzēkne),
Dainis Kalnačs (tenors), Nauris Indzeris (baritons),
dejotāji:
Terēze Megija Knauere un Ģirts Bisenieks.
Operetes teātra kamerorķestris, diriģenta Atvara Lakstīgalas vadībā.
Mākslinieciskā vadītāja Agija Ozoliņa-Kozlovska, horeogrāfe Ieva Kemlere, kostīmu māksliniece Elita Milta-Niedrāja, grima māksliniece Liāna Repule, scenogrāfe Ineta Sipunova.

Koru koncerts "Veltījums"
2023-11-12 12:30 - 13:30 | Valmieras Sv. Sīmaņa baznīca
12. novembrī plkst. 12.30 Valmieras Sv. Sīmaņa baznīcā aicinām uz koncertu “Veltījums”. Koncertprogrammā skanēs Jāņa Lūsēna komponētas dziesmas.
Koncertā piedalīsies Valmieras Kultūras centra sieviešu koris “Jumara”, Saulkrastu Kultūras centra jauktais koris “Bangotne” un solisti Marlēna Keine, Mārtiņš Šmaukstelis, Ilze Indzere un Kristians Krievāns, koncertmeistare – Dace Rīsmane-Gaiķēna.
Ieeja par ziedojumiem.

Lāpu gājiens
2023-11-11 18:00 - 19:00 | Laukums pie Valmieras Kultūras centra, Rīgas iela 10, Valmiera, Latvija
11.novembrī plkst. 18.00 Lāpu gājiens no Valmieras Kultūras centra uz pilsētas Centra kapiem. Piemiņas brīdis pilsētas Centra kapos.

Rēzeknes novada vokālās studijas “Skonai” koncerts
2023-11-11 17:30 - 18:00 | Laukums pie Valmieras Kultūras centra, Rīgas iela 10, Valmiera, Latvija
11.novembrī plkst. 17.30 laukumā pie Valmieras Kultūras centra Rēzeknes novada vokālās studijas “Skonai” koncerts

Žiga grāmatas "Jaunzēlande. Skarbais ceļojums" prezentācija
2023-11-10 19:00 - 20:30 | Kocēnu kultūras nams, Alejas iela 3, Kocēni
10.novembrī plkst.19.00 Žiga grāmatas “Jaunzēlande. Skarbais ceļojums” prezentācija Kocēnu Kultūras namā
EUR 15, biļetes “Biļešu paradīzē”

Mūzikls par kora dzīvi "Zum Zum"
2023-11-10 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
Latīņu un svinga ritmi, franču šansons, hip hops, džezs un kora mūzika mazliet neierastākā skanējumā izcilas un profesionālas radošās komandas sniegumā –10.novembrī 19:00 Valmieras Kultūras centrā aicinām uz jaunu mūziklu “ZUM ZUM”. Tā izveidē apvienojušies divi talantīgi un jauni komponisti – Nīderlandē dzīvojošā Laura Polence un Raimonds Petrauskis, stāstu radījuši Edgars Niklasons un Annija Putniņa, dziesmu tekstus – Andris Akmentiņš un Raimonds Petrauskis. Izrāde top ar VKKF atbalstu.
Izrādes dalībnieki ir gan savas jomas pieredzējuši profesionāļi, gan jaunās paaudzes talanti, kuri apliecinājuši sevi citos Producentu grupas 7 iestudētajos mūziklos (Kaupēn, mans mīļais, Agrā Rūsa, Zvaigznes bērns u.c.). Izrādē pārstāvēti stilistiski visdažādākie mūzikas žanri, kas vienkopus ar atraktīvo horeogrāfiju radīs dinamisku un emocionālu stāstu par mūsdienu kora vidi.
Stāsta centrā ir diriģents Agris (lomā – mūziķis Andris Ābelīte), kurš kopā ar savu kamerkori dodas pretī triumfam Pasaules labākajā koru konkursā Parīzē. Vai koris piedzīvos savu slavas stundu? Dzīvesprieks un dinamika caurvij visu stāstu, tam vedot līdzi arī skatītāju.
“Esmu priecīgs, ka šis Dziesmu svētku gads rezultējies ar pirmo mūziklu pasaulē ZUM ZUM, kas veltīts Latvijas koriem un to vērtībām,” stāsta režisors Edgars Niklasons.
“Tas ir unikāli – būt klāt brīdī, kad rodas pilnīgi jauns mūzikls, turklāt tas top ciešā sadarbībā ar pašiem aktieriem, tiem iesaistoties savu varoņu raksturu izveidē. Esam jaunu cilvēku komanda un tas arī ļauj labāk uzrunāt jauno paaudzi. Tomēr nevelkam striktas robežas, mūzikls uzrunās jebkuras paaudzes cilvēku. Mēs visi dzīvojam šodien, šeit un tagad, un šis ir mūsu laiks, kurā piepildīt savus sapņus.”
Mūziklā ZUM ZUM piedalās spoža aktieru un dziedātāju buķete – Andris Ābelīte, Aija Vītoliņa, Baiba Renerte, Annija Putniņa, Katō, Elizabete Zagorska, Elīna Ose, Toms Kalderauskis, Emīls Kivlenieks, Latvijas leļļu teātra aktieri Anrijs Sirmais un Elīna Bojarkina, kā arī ļoti talantīgie Eduards Rediko, Edvards Grieze, Austra Kozuliņa, Emīls Gilučs, Artūrs Biķernieks, Sarma Liede un Markuss Rūtentāls. Uz skatuves arī spēcīgs instrumentālistu sastāvs – Raimonds Petrauskis, Ernests Mediņš, Dāvis Jurka un Jānis Rubiks.
Mūzikla režisors un scenogrāfs Edgars Niklasons, horeogrāfs Rolands Meržejevskis, kostīmu māksliniece – Odetta Birmane, vokālā pedagoģe – Annija Putniņa. Biļetes iepriekšpārdošanā – Biļešu Paradīzē.

“Alise Brīnumzemē”. "Mūzika Tev" koncertu cikls skolu jaunatnei
2023-11-07 12:00 - 13:00 | Valmieras Kultūras centra lielā zāle, Rīgas iela 10, Valmiera, Latvija
MŪZIKA TEV ir VSIA “Latvijas Koncerti” radīts un jau vairāk nekā 20 gadu īstenots četru izglītojošo koncertu cikls skolēniem un jauniešiem. “Mūzika Tev” klausītāji no izglītības iestādēm visā Latvijā mācību gada laikā apmeklē četrus tēmās, muzikālajā saturā un kultūras kontekstā atšķirīgus koncertus.
Koncerti tiek veidoti tā, lai ieinteresētu un izglītotu gan tos bērnus un jauniešus, kuri padziļināti interesējas un apgūst mūziku, gan tos, kuri mācās vispārizglītojošajās skolās. Šogad pirmo reizi koncerti notiks arī Valmieras Kultūras centrā. Jau varam tagad pateikt, ka koncerti būs ne tikai izglītojoši un ļaus skolēniem labāk iepazīt un iemīlēt dažādo mūzikas pasauli, bet arī izklaidējoši un jaudīgi,
piedaloties Latvijas populārākajiem un iemīļotākajiem mūziķiem. Koncerti norisināsies 7. novembrī, 12. decembrī, 23. janvārī un 19. martā plkst. 12.00 un 14.00.
Četru koncertu abonementa cena – 28 eiro skolēnam.
Iespēja ir iegādāties koncerta biļetes arī uz atsevišķajiem koncertiem. Biļešu cena – 7 eiro.
Koncerti ir iekļauti iniciatīvas LATVIJAS SKOLAS SOMA norišu piedāvājumā. Skolotāji koncertus apmeklē bez maksas, kā arī katrs skolotājs, atvedot skolēnus uz koncertu ciklu, saņems dāvanā no Latvijas Koncertiem CD komplektu (Latvijas Radio koris, Valsts kamerorķestris “Sinfonietta Rīga” solisti) un iespēju vienu reizi gadā ar ielūgumu apmeklēt kādu no Latvijas Koncertu
rīkotajiem vakara koncertiem.
Biļešu iegāde un plašāka informācija:
tālr. 26698338, muzikatev@latvijaskoncerti.lv
1. – 4. klasei
Otrdienās plkst. 12.00 un 14.00
Valmieras Kultūras centrā

7. novembrī
“Alise Brīnumzemē”
Populārās Luisa Kerola grāmatas “Alise Brīnumzemē” varoņi iejūtas muzikālā uzvedumā
ar saksofonu kvartetu N(ex)t move, vizuāliem efektiem un ēnu teātri.

12. decembrī
“Kaķīša dzirnavas”
Pazīstamā Kārļa Skalbes pasaka jaunās krāsās grupas “Raxtu Raxti” mūzikā un laikmetīgajā dejā.

23. janvārī
“Karalis Strazdubārda”
Brāļu Grimmu pasaka ar angļu komponista Henrija Pērsela mūziku, seniem mūzikas instrumentiem, Latvijas Radio kora solistiem un Rīgas Baletskolas audzēkņiem.

19. martā
“Adamsu ģimenes melnā trešdiena”
Elza Rozentāle, Ieva Parša, Ralfs Eilands, Juris Kaukulis, dejotāji un mūziķi nokļūst populārā seriāla Wednesday un Adamsu ģimenes mazliet baisu un dīvainu notikumu muzikālā virpulī.

Uzvedums “Daugava”. Brauns / Rainis / Čaks
2023-11-05 17:00 - 18:30 | Valmieras Kultūras centra lielā zāle, Rīgas iela 10, Valmiera, Latvija
5.novembrī plkst. 17.00 Valmieras Kultūras centrā uzvedums “Daugava”. Brauns / Rainis / Čaks.
Ieeja par ziedojumiem, bezmaksas ieejas kartes Valmieras Kultūras centra kasē.
Ādažu jauktais koris “Saknes” ir iestudējis Mārtiņa Brauna dziesmu ciklu “Daugava” ar Raiņa vārdiem, papildinot to ar vārsmām no A. Čaka poēmas “Mūžības skartie”. Abi darbi ir spilgts vēstījums par Latvijas tautas atmodu un valstiskuma veidošanos. Šodien Ukrainas un citu pasaules notikumu kontekstā neatkarības cīņu un tautas atmodas tēma ir ieguvusi jaunu aktualitāti. Krievija izsaka draudus arī Baltijas valstīm un visai rietumu civilizācijai. Tāpēc jo īpaši svarīgi ir tostarp ar mākslas izteiksmes līdzekļiem stiprināt un vairot mūsdienu sabiedrības izpratni par patriotismu, nacionālo pašapziņu, valsts suverenitāti un tās cenu.
Īsumā par darbiem. M. Brauna cikls tika sarakstīts 1988. gadā iestudējumam “Daugava” Valmieras teātrī, un viens no tā skaņdarbiem “Saule, Pērkons, Daugava” ir kļuvis par tautas atmodas himnu. 2018. gadā šo ciklu ieskaņojis Latvijas Radio koris S. Kļavas vadībā, atsevišķi cikla skaņdarbi ir iekļauti Dziesmu svētku repertuārā, taču kopumā cikls “Daugava” nav plaši iestudēts. A. Čaka poēma “Mūžības skartie”, kas stāsta par 1. pasaules kara notikumiem un latviešu strēlnieku likteņiem, ir Latvijas kultūras kanona stūrakmens.
Jauktais koris “Saknes” ir izveidojis programmu, kurā izskan pilns M. Brauna cikls “Daugava” savienojumā ar poēmas daļu “Sprediķi Piņķu baznīcā” un vēl vairākām vārsmām. Programma ir veidota kā vienots stāsts par Latvijas ceļu uz valstiskumu. Muzikālo ciklu atskaņo jauktais koris “Saknes” diriģenta Ārija Ādamsona vadībā. Muzikālo pavadījumu (sintezators) izpilda kora koncertmeistars Austris Kalniņš.
Dzeju lasīs mūsu kora dalībnieks un šīs idejas autors Artis Virsis. Programmas režiju veidojis Valmieras teātra aktieris Januss Johansons, kas ir piedalījies arī “Daugavas” pirmajā iestudējumā 1988. gadā un smalki pārzina darba muzikālā un dramaturģiskā materiāla nianses.

Tautas deju kolektīvu koncerts “Lai runā deja…”
2023-11-04 17:00 - 19:00 | Valmieras Kultūras centra lielā zāle, Rīgas iela 10, Valmiera, Latvija
4.novembrī plkst.17.00 Valmieras Kultūras centrā tautas deju kolektīvu koncerts “Lai runā deja…”. Piedalīsies: TDA “Gauja”, VPDK “Gauja”, SDK “Gauja FIX”, TDA “Teiksma”, VPDK “Teiksma”, VPDK “DE Teiksma”, DA “Daiļrade”, DA “Daiļrade” (D grupa). Ieeja: 5 EUR
Biļetes var iegādāties “Biļešu Paradīze” kasēs un www.bilesuparadize.lv
